הוועדה המסדרת, כנסת 23, פרוטוקול מספר 26, 2020-05-04 20:15

אברהם (אבי) ניסנקורן: אני פותח את ישיבת הוועדה.

אברהם (אבי) ניסנקורן: אני מציע קודם שנסיים עם סעיף ב', אחר כך נחזור לסעיף א'.

אברהם (אבי) ניסנקורן: אנחנו מצביעים בשתי הצבעות נפרדות.

אברהם (אבי) ניסנקורן: הצבעה אחת היא על אפשרות הפסקת הדיון בשעות הלילה בין יום ג' ליום ד', בין השעות שתיים עשרה וחצי בלילה לשש בבוקר.

אברהם (אבי) ניסנקורן: אחר כך המליאה תמשיך מהשעה שש.

אברהם (אבי) ניסנקורן: מי בעד?

אברהם (אבי) ניסנקורן: מי נגד?

אברהם (אבי) ניסנקורן: מי נמנע?

אברהם (אבי) ניסנקורן: אושר

אברהם (אבי) ניסנקורן: אושר.

אברהם (אבי) ניסנקורן: הצבעה שנייה: ביטול המגבלה על קביעת סדר-היום ביום ה', זה נתון לשיקול דעת יושב-ראש הכנסת.

אברהם (אבי) ניסנקורן: מי בעד?

אברהם (אבי) ניסנקורן: מי נגד?

אברהם (אבי) ניסנקורן: מי נמנע?

אברהם (אבי) ניסנקורן: אושר

אברהם (אבי) ניסנקורן: אושר.

אברהם (אבי) ניסנקורן: ועכשיו נושא שלישי.

מיקי לוי: רגע, אני מבקש רוויזיה.

אברהם (אבי) ניסנקורן: ההצבעה על הרוויזיה תהיה בשעה 9:15.

אברהם (אבי) ניסנקורן: בינתיים נעבור לנושא הבא:

אברהם (אבי) ניסנקורן: טענות נושא חדש בעת הדיון בהצעת חוק-יסוד: הממשלה (תיקון מס' 9 והוראת שעה) (ממשלת חילופים) והצעת חוק ממשלת חילופים (תיקון חקיקה והוראת שעה), התש"ף-2020.

אברהם (אבי) ניסנקורן: חבר הכנסת איתן גינזבורג, בבקשה, לנמק את זה.

אברהם (אבי) ניסנקורן: רגע, נעשה את סדר היום.

אברהם (אבי) ניסנקורן: איתן גינזבורג, מציג את הנושא.

אברהם (אבי) ניסנקורן: ומתן כהנא, מגיב.

אוסאמה סעדי: גם אנחנו העלינו נושאים חדשים.

ארבל אסטרחן: יש פה פירוט של חמישה נושאים חדשים, אחד בחוק הרגיל וארבעה בחוק - - -

אברהם (אבי) ניסנקורן: רק שנייה, אני מסביר מחדש.

אברהם (אבי) ניסנקורן: לגבי הנושאים החדשים שעל סדר-היום.

אברהם (אבי) ניסנקורן: איתן, יציג כל אחד מהנושאים, וחבר הכנסת הרלוונטי יגיב, כל אחד יגיב לנושא שהוא ביקש להוסיף ונטען לגביו נושא חדש.

אברהם (אבי) ניסנקורן: איתן, מה הנושא הראשון?

איתן גינזבורג: אחת ההסתייגויות שעלתה על ידי קבוצת סיעת ימינה, במסגרת חוק ממשלת חילופים - - -

אברהם (אבי) ניסנקורן: איתן, יש לפניך את הנייר, לפי הסדר?

איתן גינזבורג: לא, זה לא אצלי.

מיקי לוי: מה אתה מעלה, על 75 מול 70, איתן?

איתן גינזבורג: כן.

אברהם (אבי) ניסנקורן: איתן, בוא לפה בבקשה, יהיה קל יותר.

מיקי לוי: יש לו שני נושאים חדשים, או שישה.

מיקי לוי: ואת כל נושא ההתגברות.

איתן גינזבורג: במסגרת הדיונים של הוועדה המיוחדת לדיון בהצעת חוק יסוד: הממשלה, הצעת חוק ממשלת חילופים, הועלתה הסתייגות של קבוצת סיעת ימינה, שלוש הסתייגויות שמצאתי בהן נושא חדש ולכן אנחנו נמצאים כאן.

איתן גינזבורג: הסתייגות אחת נוגעת לפסקת ההתגברות, שלא קשורה כלל ועיקר להצעת החוק שנדונה.

איתן גינזבורג: הצעת החוק השנייה הייתה - - -

מתן כהנא: איזה מהן?

מתן כהנא: תסביר.

איתן גינזבורג: סעיף 6563.

איתן גינזבורג: ההסתייגות השנייה נגעה בפסקת ההתגברות לחוק המסתננים, שאין לה שום יד ורגל עם הצעת החוק שעוסקת בממשלת רוטציה שוויונית, בתיקון חוק יסוד: הממשלה.

איתן גינזבורג: וההסתייגות השלישית שקבוצת ימינה העלתה, שאני רואה בגדר נושא חדש, נסובה לטיפול בחוק יסוד השפיטה ולאופן שבו בית המשפט העליון יכול לבקר הצעות חוק וכיצד הכנסת יכולה להתגבר על פסיקת בית משפט.

איתן גינזבורג: אני חושב, ששלושת הנושאים האלה אינם קשורים להצעת חוק היסוד ממשלת חילופים, ובהכרח הם נושאים חדשים שלא קשורים לחוק הזה ולכן אני מבקש להכריז עליהם כנושאים חדשים שלא ייכללו בחוק.

איתן גינזבורג: תודה.

מתן כהנא: אני רוצה להסביר לוועדה המכובדת למה החוקים האלה הם דווקא מאוד קשורים לחוק הזה שאנחנו מתעסקים בו, נתחיל דווקא עם ההצעה שלנו לגבי חוק יסוד: השפיטה.

מתן כהנא: אתם יודעים שהחוק הזה שהולך להיות הבסיס של ממשלת האחדות – שאנחנו מאמינים שצריכה לקום, אתנו או בלעדינו – השינויים של חוק היסוד הם כל כך הזויים, כל כך לא דמוקרטיים, ה-75 והפרסונליזציה של חברי הכנסת שמחליטים מי מצביע, בעצם החוקים שאתם הולכים לחוקק זה חוקים של עריצות המיעוט על הרוב.

מתן כהנא: אתם יודעים היטב, שבג"ץ, לצערי הרב, בניגוד לכל האמונה שלי, הולך להתערב בחקיקה הזאת ולפסול אותה.

מתן כהנא: אז אני בא לעזור לכם, לכחול לבן, ואומר, תקשיבו, אם אתם לא תחוקקו פסקת התגברות, לא יהיה חוק.

מתן כהנא: כי מה שייקרה, בג"ץ יפסול את החוקים האלה, אתם תישארו שידיכם על ראשכם ונגמר הסיפור.

מתן כהנא: אני עושה לכם טובה, אתם חייבים פסקת התגברות.

איציק שמולי: הפכת להיות מגן בג"ץ.

מתן כהנא: אני לא מגן בג"ץ, חס ושלום, אבל אם אתם רוצים שההסכם הקואליציוני הזה איכשהו יצליח, אתם חייבים פסקת התגברות אחרת בג"ץ יפסול לכם את החוזה הזה ולכן אנחנו באים לקראתכם ומציעים פה את חוק יסוד השפיטה עם פסקת התגברות, שכל הליכוד וכל הימין מאמין בה, כדי להציל לכם את השיגעון הזה של חוקי היסוד שאתם הולכים לשנות.

מתן כהנא: בנוסף אנחנו חושבים, שאם כבר עושים מהלכים כל כך הזויים בחוקי יסוד וממציאים חוקי יסוד כל כך מופרכים של עריצות המיעוט על פני הרוב וחוקים פרסונליים שקובעים איזה חבר כנסת מצביע ובכלל זה לא משנה על הרוב, אז זאת הזדמנות פז לימין, שכבר יש רוב של חברי כנסת שרוצים פסקת התגברות, ולא סתם הליכודניקים ברחו מהחדר הזה כי הם יודעים שהם שנים כבר מדברים על פסקת התגברות אבל עכשיו כשיש להם הזדמנות לעשות פסקת התגברות הם פשוט בורחים ומתחמקים ממנה בכל מיני תעלולים יחד עם כחול לבן, אבל זאת הזדמנות.

קריאות: - - -

מתן כהנא: הליכוד יורה לעצמו ברגל, שנים הליכוד מדבר על פסקת התגברות וכשיש סוף סוף הזדמנות בכנסת לרוב לפסקת התגברות, הליכוד עושה תעלולים כדי לברוח מפסקת התגברות.

מתן כהנא: אני רוצה לסכם את דבריי, דבר ראשון, כדי שחוקי היסוד האלה יעברו ובכלל יתקיימו, אתם חייבים פסקת התגברות, אחרת בג"ץ, לצערי, יתערב ויפסול לכם את החקיקה.

מתן כהנא: דבר שני, אם כבר עוסקים בפתיחת חוקי יסוד, בואו נעשה, יש פה הזדמנות בכנסת, נחוקק פסקת התגברות טובה שכולם רוצים.

מתן כהנא: כולנו יודעים שצריכים לרסן את בג"ץ, שבג"ץ מתערב בעבודת הכנסת ברגל גסה, הגיע הזמן בדרך חוקית לצמצם את זה וזאת ההזדמנות לעשות את זה.

מתן כהנא: ועכשיו, אני מבקש מערוץ הכנסת, אני רוצה שערוץ הכנסת יצלם את ההצבעה הזאת ונראה עכשיו אחד אחד מי מחברי הליכוד, מי מחברי הימין עומד להצביע נגד פסקת ההתגברות.

מתן כהנא: עכשיו נראה את זה.

טלי פלוסקוב: תפסיק להתעסק בפופוליזם.

אברהם (אבי) ניסנקורן: תודה.

אברהם (אבי) ניסנקורן: גור, בקצרה.

גור בליי: הצעת חוק היסוד שדנים בה כרגע בוועדה המיוחדת ועוסקת בהקמת ממשלת חילופים ובהסדרים שנגזרים ממנה, אין שם עיסוק ביחסים בין הרשות המחוקקת לרשות השופטת ולכן בעינינו כל הנושא של פסקת התגברות הוא אכן נושא חדש, הוא חורג מגדר הנושא שעוסקת בו הצעת החוק.

אלכס קושניר: אבל החוק לא יכול לעמוד בלי הפסקה - - -

אברהם (אבי) ניסנקורן: תודה.

אברהם (אבי) ניסנקורן: אני גם רואה בזה כנושא חדש ואני אצביע על הנושא לראות את זה כנושא חדש.

מיקי לוי: אני מבקש התייעצות סיעתית.

אברהם (אבי) ניסנקורן: אני מצטער, התחלתי את ההצבעה.

מיקי לוי: לא, לא התחלת.

מיקי לוי: יש גבול.

אברהם (אבי) ניסנקורן: טוב, חמש דקות התייעצות סיעתית.

אברהם (אבי) ניסנקורן: ב-20:57 מתכנסים מחדש.

אברהם (אבי) ניסנקורן: הסתיימה ההתייעצות הסיעתית, אנחנו עוברים להצבעה.

אברהם (אבי) ניסנקורן: אנחנו מצביעים על הסתייגות - - -

מתן כהנא: רגע, אני מבקש מערוץ הכנסת למקד את המצלמות בליכודניקים.

אברהם (אבי) ניסנקורן: אנחנו מצביעים על הסתייגות 2ג', הסתייגויות: 6563, 6564 והסתייגות שהוקראה אחרי הסתייגות 6564 של קבוצת ימינה בגדר נושא חדש.

אברהם (אבי) ניסנקורן: מי בעד?

אברהם (אבי) ניסנקורן: מי נגד?

אברהם (אבי) ניסנקורן: אושר.

אברהם (אבי) ניסנקורן: תודה רבה.

מתן כהנא: מה זה בעד?

מתן כהנא: זה אומר שאתם נגד פסקת התגברות.

מתן כהנא: מולא, אתה נגד פסקת התגברות.

מתן כהנא: טלי פלוסקוב, נגד פסקת התגברות.

מתן כהנא: ניר ברקת נגד פסקת התגברות.

אברהם (אבי) ניסנקורן: אושר.

מתן כהנא: אני לא מוכן להישאר פה.

אברהם (אבי) ניסנקורן: אנחנו עוברים להסתייגות של חברי הכנסת תמר זנדברג ואלכס קושניר, סעיף 3 בהצעת החוק, בבקשה.

איתן גינזבורג: אני רק אגיד שבמסגרת הדיונים הוגשה לנו בקשה לעוד כמה נושאים לנושא חדש, בנושא של סעיף 3 בהצעת חוק יסוד: הממשלה, יש התייחסות לוועדת שרים לענייני שב"כ.

איתן גינזבורג: שוב, לא קשור בכלל לחוק היסוד, זה משהו שהוא נושא אחר לגמרי שלא במהות החוק שאנחנו באים לתקן.

אלכס קושניר: על מה אתה מדבר?

איתן גינזבורג: אנחנו באנו לתקן את חוק יסוד: הממשלה לתוך הקמת הממשלה.

איתן גינזבורג: והנושא - - -

אברהם (אבי) ניסנקורן: לא, לא, זה לא נושא חדש.

אברהם (אבי) ניסנקורן: מבחינתנו זה לא נושא חדש.

מיקי לוי: בטח נושא חדש, זה לא הופיע בתשתית הקודמת.

אברהם (אבי) ניסנקורן: זה לא נושא חדש.

מיקי לוי: רגע, היועץ המשפטי אומר שזה לא הופיע מקודם, זה נושא חדש לחלוטין.

אברהם (אבי) ניסנקורן: זה לא נושא חדש, זה הנושא של השב"כ.

איתן גינזבורג: בדיוני הוועדה בהצעת חוק ממשלת חילופים, הם העלו את הנושא הזה כנושא חדש.

אברהם (אבי) ניסנקורן: לא, לא.

אברהם (אבי) ניסנקורן: שנייה, אני עושה התייעצות סיעתית חמש דקות.

אברהם (אבי) ניסנקורן: אנחנו חוזרים לדיון.

אברהם (אבי) ניסנקורן: בבקשה, איתן.

איתן גינזבורג: אני טעיתי בהתנסחות שלי, אני רוצה להסביר דבר דבור על אופניו.

איתן גינזבורג: בדיוני הוועדה בהצעת חוק ממשלת חילופים (תיקון חקיקה והוראת שעה), טענו חברי הכנסת תמר זנדברג ואלכס קושניר, בסעיף 3 להצעת החוק, כי היא בגדר נושא חדש, למרות שזאת אינה עמדתי.

איתן גינזבורג: זאת הטענה ולכן זה עולה כאן בוועדה.

איתן גינזבורג: בנוסף אני אומר, שחבר הכנסת אלכס קושינר, טען בסעיף 13א'(ד)(2) להצעת החוק, שהוא גם בגדר נושא חדש, וזאת בניגוד לעמדתי.

ארבל אסטרחן: זה בחוק היסוד.

איתן גינזבורג: כן, זה בחוק היסוד.

איתן גינזבורג: וחבר הכנסת מיקי לוי טען כי בחוק היסוד, סעיף 7 להצעת החוק, הינו בגדר נושא חדש בכל הנוגע - - -

אלכס קושניר: רגע, יש עוד נושא חדש.

ארבל אסטרחן: כן, פסחנו על ב'.

ארבל אסטרחן: סעיף 2ב'.

איתן גינזבורג: כן, גם חבר הכנסת יבגני סובה טען כי סעיף קטן 5, סעיף קטן (3) בהצעת חוק היסוד הינו בגדר נושא חדש.

אברהם (אבי) ניסנקורן: מה שאני מבקש, שאלכס קושניר, ינמק בנושא סעיף 3 להצעת החוק, חוק ממשלת חילופים.

אברהם (אבי) ניסנקורן: בבקשה, אלכס.

אברהם (אבי) ניסנקורן: אחר כך מיקי יגיב לסעיף 7.

אלכס קושניר: אני אתחיל מסעיף ד(2) בנושא של ועדות השרים שהוכנסו בעצם לנוסח החוק לקראת הקריאה השנייה.

אלכס קושניר: אנחנו קראנו בקריאה הטרומית ובקריאה הראשונה, ואף הצבענו גם על הקריאה הטרומית וגם על הקריאה הראשונה, הנושא הזה לא עלה בכלל בתוך החוק, ובעצם כאן מתחילים לדבר על העבודה של הממשלה ועל הרכבי הוועדות.

אלכס קושניר: לכן לדעתנו מדובר בנושא חדש ושווה לפתוח דיון נוסף על הנושא הזה.

אלכס קושניר: לגבי סעיף 3ז וסעיף 5, גם כאן עולה משהו שלא היה לא בקריאה הטרומית ולא בקריאה הראשונה.

אלכס קושניר: יותר מזה, זה גם חסר תקדים, אתם מדברים על שר שכפוף לשר אחר, שזה מצריך דיון מעמיק על הדבר הזה כי בעצם אנחנו לא כל כך מבינים איך המסגרת הזאת שאתם בונים יכולה לעבוד?

אלכס קושניר: וכמו שאמרתי, זה לא היה לא בקריאה הראשונה ולא בקריאה הטרומית.

אלכס קושניר: ולגבי סעיף 3 לחוק הממשלה, לגבי השב"כ, גם את זה לא ראינו לא בקריאה הטרומית ולא בקריאה הראשונה.

אלכס קושניר: יותר מזה, יש פה גם עניין מהותי.

אלכס קושניר: הרי אתם שמים עכשיו שישה חברים.

אלכס קושניר: שישה חברים זה מספר זוגי, מה ייקרה כשלא תהיה הסכמה?

אלכס קושניר: שיהיו שלושה נגד שלושה ולא תהיה הכרעה?

אלכס קושניר: אני חושב שגם בנושא הזה צריך לתת את הדעת, מעבר לזה שזה לא היה בקריאה הראשונה וגם לא בקריאה הטרומית, יש כאן דיון מהותי שצריך לקיים כי לא ברור איך הוועדה הזאת, שהיא חשובה מספיק, כדי לתת את הדעת עליה, תוכל להתנהל במידה ואין הכרעה ויש הצבעה של שלושה נגד שלושה, מה עושים?

אברהם (אבי) ניסנקורן: אני רוצה רק התייחסות קצרה שלי לפני שהיועץ המשפטי של הוועדה המיוחדת של ועדת החוקה יתייחס.

אברהם (אבי) ניסנקורן: לגבי הנושא של – אין לי את זה מול העיניים – ועדות שרים, זה בעצם נובע מעיקרון הפריטטי ששזור בכל החוק באופן מהותי.

אברהם (אבי) ניסנקורן: בנוסח המקורי הייתה אמירה, בקריאה הטרומית, שיש פריטטיות בממשלה וזה תרגום לפריטטיות בוועדות השרים.

אברהם (אבי) ניסנקורן: אני חושב שזה נובע ממהות החוק.

אברהם (אבי) ניסנקורן: הנושא של ועדת השב"כ, תיקון סעיף 3, נובע בעצם מהנושא הקודם שדיברתי עליו וגם משקף את עיקרון הפריטטיות.

אברהם (אבי) ניסנקורן: דרך אגב, אנחנו לא שינינו את הרכב השרים הממונים, חובה שהם יהיו ממונים, רק השר החמישי שהוא שר שהוא לא חובה ברמת הזהות שלו אלא רק ברמת המינוי, המספר של חמישה שרים, הוספנו שניים.

אברהם (אבי) ניסנקורן: אבל ארבעה שרים שעל פי חוק הם חייבים להיות, נשארו אותם ארבעה שרים.

אברהם (אבי) ניסנקורן: אני שוב אומר, זה נובע ממהות מכלול החוקים האלה.

אברהם (אבי) ניסנקורן: בנושא השלישי של שר בתוך משרד, זה נושא שהיה כבר בקריאה הטרומית ולכן בעקבות הערות שהיו - - -

אלכס קושניר: לא, סליחה שאני קוטע אותך, זה היה שר בתוך משרד, זה לא היה כפוף - - -

אברהם (אבי) ניסנקורן: אתה צודק, שר בתוך משרד.

אברהם (אבי) ניסנקורן: הנושא של שר בתוך משרד היה בקריאה הטרומית.

אברהם (אבי) ניסנקורן: במהלך הדיונים עלו שאלות גם מחברי הכנסת, חברי הוועדה, גם מי שאינו חבר ועדה, גם מהייעוץ המשפטי לממשלה וגם הייעוץ המשפטי לכנסת, בשאלת הכפיפות, גם בהצבעות בממשלה וגם בתפקוד המיניסטריאלי.

אברהם (אבי) ניסנקורן: בעקבות השאלות האלה התחדד הנוסח והיו הבהרות.

אברהם (אבי) ניסנקורן: לכן אני בוודאי לא רואה את זה כנושא חדש.

אברהם (אבי) ניסנקורן: בבקשה, גור, התייחסות שלך.

גור בליי: בעינינו, שלושת הנושאים שהועלו הם לא נושאים חדשים.

גור בליי: נושא חדש שהוא בעצם הדברים שהוועדה הסכימה עליהם בהכנה לקריאה שנייה ושלישית חורגים מגדר הצעת החוק בקריאה הראשונה.

גור בליי: בכל הנוגע לנושא של ועדות השרים, כבר בנוסח הכחול, בקריאה הראשונה, דובר על שוויון בכוח ההצבעה בממשלה ובוועדותיה.

גור בליי: זאת אומרת, עיקרון השוויון בוועדות השרים כבר היה בנוסח בקריאה הראשונה.

גור בליי: בקריאה השנייה והשלישית היה בעצם איזשהו טיוב של הדבר הזה.

גור בליי: דבר אחד, ההבהרה הזאת בסעיף 13א2.

גור בליי: שזה חל על ועדות שרים, למעט ועדות שרים שזהות חבריהן נקבעה בחוק, כי אי-אפשר למנות חברים נוספים, זה פשוט למנוע תקלה בדבר הזה ולהתאים את זה למציאות.

גור בליי: הדבר השני, הנושא של התיקון לחוק השב"כ, הוא בעצם נועד לשמר את אותו שוויון בוועדות, הפריטטיות בוועדות השרים שהיה בקריאה הראשונה, בוועדת השרים לענייני שב"כ היו חמישה ואז אי-אפשר לשמר את אותו שוויון, החבר הנוסף נועד להגשים את זה.

גור בליי: ככל שמדובר בנושא של השר הנוסף באותו משרד, זה גם היה בקריאה הראשונה.

גור בליי: בעקבות הערות שלנו והערות של הייעוץ המשפטי לממשלה, חודד יחסי הכפיפות בעניין הזה.

גור בליי: אבל שוב, הנושא הבסיסי – ואז גם נעשו שינויים מסוימים בנוסח – הנושא בבסיסו היה פה בהצעת החוק של הקונספט הזה של שני שרים ורק בעצם חודד העניין הזה שיש היררכיה ביניהם.

גור בליי: שוב, במבחנים שלנו, בדרך כלל רחבים יחסית, עושים שינויים משמעותיים בהכנה לקריאה השנייה והשלישית ואנחנו רואים את זה עדיין בגדר הנושא.

אברהם (אבי) ניסנקורן: תודה.

אברהם (אבי) ניסנקורן: מיקי לוי, בנושא סעיף 7 להצעת החוק.

מיקי לוי: קצר וקולע.

מיקי לוי: התחלתם עם 75, ירדתם ל-70, זה שינוי מהותי.

אברהם (אבי) ניסנקורן: אני לא רואה את זה כנושא חדש.

אברהם (אבי) ניסנקורן: עלה הנושא של המספר, לאור העובדה שבקריאה הראשונה החוק אושר ברוב של 72, חשבנו שנכון להתאים את זה ל-70, כהצעת הסתייגות.

אברהם (אבי) ניסנקורן: אני לא רואה את זה כנושא חדש.

גור בליי: לעמדתנו זה גם אינו נושא חדש.

גור בליי: יש פה הוראת שריון, שאגב, אנחנו כבר אמרנו בוועדה שהיא הוראת שריון מאוד בעייתית.

גור בליי: גם העובדה שהורידו ל-70, היא לא משנה את הבעייתיות במובן הזה שכל רוב שמעל 61 - - -

אורי מקלב: כל הממעט הרי זה משובח.

גור בליי: הרי זה משובח אבל עדיין מעל ל-61 זה מעורר אצלנו קושי.

גור בליי: בכל מקרה, הנושא הזה היה על שולחנה של הוועדה כבר בקריאה הראשונה, עצם השריון החריג, ו-75 או 70 לא הופך את זה לנושא חדש, זה עדיין חלק מהנושא שעמד בפני הוועדה.

אברהם (אבי) ניסנקורן: בסדר.

אברהם (אבי) ניסנקורן: אנחנו מצביעים נושא נושא, כן?

אברהם (אבי) ניסנקורן: מי רואה את תיקון סעיף 3, בנושא חוק ממשלת חילופים, כנושא חדש?

אברהם (אבי) ניסנקורן: מי בעד, מי נגד?

אברהם (אבי) ניסנקורן: לא אושר.

אברהם (אבי) ניסנקורן: לא אושר.

מיקי לוי: אני מבקש רוויזיה.

אברהם (אבי) ניסנקורן: אנחנו נצביע על הרוויזיה ב-9:45.

אברהם (אבי) ניסנקורן: מי בעד תיקון סעיף 13א2.

אברהם (אבי) ניסנקורן: להצעת החוק כנושא חדש?

אברהם (אבי) ניסנקורן: מי בעד?

אברהם (אבי) ניסנקורן: מי נגד?

אברהם (אבי) ניסנקורן: לא אושר

אברהם (אבי) ניסנקורן: לא אושר.

מיקי לוי: גם על זה אני מבקש רוויזיה.

אברהם (אבי) ניסנקורן: מי בעד הסתייגותו של חבר הכנסת יבגני סובה, לסעיף 5(3) להצעת החוק, בגדר נושא חדש?

אברהם (אבי) ניסנקורן: מי בעד?

אברהם (אבי) ניסנקורן: מי נגד?

אברהם (אבי) ניסנקורן: לא אושר

אברהם (אבי) ניסנקורן: לא אושר.

מיקי לוי: רוויזיה בבקשה.

אברהם (אבי) ניסנקורן: אנחנו מצביעים על עמדת מיקי לוי, שסעיף 7 להצעת החוק הינה בגדר נושא חדש?

אברהם (אבי) ניסנקורן: מי בעד?

אברהם (אבי) ניסנקורן: מי נגד?

אברהם (אבי) ניסנקורן: לא אושר

אברהם (אבי) ניסנקורן: לא אושר.

מיקי לוי: גם על זה רוויזיה בבקשה.

אברהם (אבי) ניסנקורן: בשעה 9:50 נקיים הצבעות על הרוויזיות שביקש חבר הכנסת מיקי לוי.

אברהם (אבי) ניסנקורן: עכשיו אנחנו מצביעים על הרוויזיה שמיקי הציג, בנושא: ביטול המגבלה של קביעת סדר היום ביום ה'.

אברהם (אבי) ניסנקורן: מי בעד הרוויזיה?

אברהם (אבי) ניסנקורן: מי נגד?

אברהם (אבי) ניסנקורן: לא אושר

אברהם (אבי) ניסנקורן: הרוויזיה לא התקבלה.

בועז טופורובסקי: אפשר להגיש נושא חדש על הרוויזיה?

אברהם (אבי) ניסנקורן: הרוויזיה נדחתה.

אברהם (אבי) ניסנקורן: יש לנו זמן עד עשרה לעשר, בשעה 9:50 הצבעה על הרוויזיות.